示蜑
作者：唐庚
朝代：宋

paragraphs: 先君捐館年，六十畸三算。
我今四十三，始得幼子蜑。
餘齡繼前躅，蜑也纔及冠。
况復未可知，孝章積憂歎。
禄養豈不欲，兹事覺已緩。
但愛眉目秀，體質净如盥。
顧瞻既精神，懷抱亦氣岸。
今者新剔髪，瑩若珠未貫。
見之令人清，面擁疲手腕。
輙然攫吾鬚，霜雪落几案。
豈惟不肯嗔，更付一笑粲。
骨肉今遠矣，恃汝慰奔竄。
行當從諸兄，誦書喧里閈。
而我于經術，粗能分句斷。
發蒙要師資，心孔爲開鑽。
許慎専偏傍，張華休史漢。
吾家業儒久，捨此無别段。
不應緣一噎，便欲廢炊爨。
及親三釡足，未用萬户酇。
人生百年期，我今特未半。